Ο **ΛεΜπρόν Ρεϊμόν Τζέιμς** (αγγλικά: *LeBron Raymone James,* γεννήθηκε 30 Δεκεμβρίου 1984) είναι Αμερικανός επαγγελματίας διεθνής καλαθοσφαιριστής που αγωνίζεται ως σμολ φόργουορντ στους Λος Άντζελες Λέικερς. Είναι δύο φορές χρυσός Ολυμπιονίκης, τέσσερις φορές πρωταθλητής του NBA, τέσσερις φορές πολυτιμότερος παίκτης του πρωταθλήματος και ισάριθμες των τελικών, 19 φορές μέλος των καλύτερων ομάδων του ΝΒΑ και NBA All-Star και πρώτος σκόρερ στην ιστορία του πρωταθλήματος. Με βάση τα επιτεύγματά του και τη μεγάλη του διάρκεια στο ανώτατο επίπεδο της καλαθοσφαίρισης, θεωρείται ως ένας από τους κορυφαίους του αθλήματος όλων των εποχών.

Στα 18 του μόλις, μετά την αποφοίτησή του από τη δευτεροβάθμια εκπαίδευση στη γενέτειρά του Άκρον στο Οχάιο, επιλέχτηκε στο νούμερο 1 του ντραφτ του 2003 από τους Κλίβελαντ Καβαλίερς. Οδήγησε την ομάδα στην πρώτη της εμφάνιση σε τελικούς NBΑ το 2007, χάνοντας όμως από τους Σαν Αντόνιο Σπερς. Το 2010 μετεγγράφηκε στους Μαϊάμι Χιτ, αφού έμεινε ελεύθερος από τους Κλίβελαντ Καβαλίερς. Στην πρώτη του σεζόν στο Μαϊάμι, η ομάδα έφτασε στα τελικά, αλλά έχασε από τους Ντάλας Μάβερικς. Το 2012 κατέκτησε το πρώτο του πρωτάθλημα, όταν το Μαϊάμι νίκησε τους Οκλαχόμα Σίτι Θάντερ, κερδίζοντας το βραβείο MVP των τελικών για τις επιδόσεις του. Το 2013, κατέκτησε το δεύτερο συνεχόμενο πρωτάθλημα NBA και κέρδισε το βραβείο MVP των τελικών, απέναντι στους Σαν Αντόνιο Σπερς. Το 2016, κατέκτησε το τρίτο του πρωτάθλημα και το πρώτο με τους Κλίβελαντ. Το 2020 κατέκτησε το τέταρτο πρωτάθλημα, αυτή τη φορά με τους Λος Άντζελες Λέικερς, κατακτώντας για τέταρτη φορά το βραβείο MVP των τελικών. Έχει λάβει μέρος σε 18 All Star Game με τρία βραβεία MVP και είναι δις χρυσός Ολυμπιονίκης. Το 2021 συμπεριλήφθηκε στην επετειακή επιλογή των 75 καλύτερων του NBA με τη συμπλήρωση 75 χρόνων ιστορίας του.

Τα πρώτα χρόνια
---------------

Γεννήθηκε στο Άκρον του Οχάιο, με τη μητέρα του να είναι 16 ετών κατά τη γέννησή του. Ο πατέρας του έχει βεβαρυμμένο ποινικό μητρώο και δεν συμμετείχε στη ζωή του. Όταν μεγάλωνε, η ζωή ήταν συχνά ένας αγώνας για την οικογένεια, καθώς μετακόμιζαν από διαμέρισμα σε διαμέρισμα στις πιο γεμάτες γειτονιές του Άκρον, ενώ η μητέρα του προσπαθούσε να βρει σταθερή δουλειά. Συνειδητοποιώντας ότι ο γιος της θα ήταν καλύτερα σε ένα πιο σταθερό οικογενειακό περιβάλλον, του επέτρεψε να μετακομίσει με την οικογένεια του Φρανκ Γουόκερ, ενός τοπικού προπονητή ποδοσφαίρου νέων που εισήγαγε τον Τζέιμς στο μπάσκετ όταν ήταν εννέα ετών.

Ο Τζέιμς άρχισε να παίζει οργανωμένο μπάσκετ στην πέμπτη δημοτικού. 
Αγωνίστηκε με το Λύκειο του, *St. Vincent- St. Mary High School*, στο Άκρον. Με μέσο όρο 21 πόντους και 6,2 ριμπάουντ οδήγησε το λύκειό του στην κατάκτηση της τρίτης κατηγορίας με ρεκόρ νικών 23–1. Ως 14χρονος το 1999 το παιχνίδι του σύντομα κέρδισε την προσοχή της χώρας. Αρκετοί από τους αγώνες του Τζέιμς μεταδόθηκαν σε εθνικό επίπεδο κατά τη διάρκεια της τελευταίας του χρονιάς, και πολλά από τα παιχνίδια μεταφέρθηκαν στο Πανεπιστήμιο του Άκρον για να φιλοξενήσουν τα πλήθη που ήθελαν να τον δουν να παίζει. Ήρωας και έμπνευση της εφηβικής του ηλικίας ήταν ο Μάικλ Τζόρνταν προς τιμή του οποίου συχνά επέλεξε το νούμερο 23 στη φανέλα του.

NBA
---

### Κλίβελαντ Καβαλίερς

#### Η πρώτη χρονιά 2003–04

Ο Τζέιμς διαφημιζόταν έντονα ως μελλοντικός αστέρας του ΝΒΑ ενώ ήταν ακόμα στο γυμνάσιο, και η απόφασή του να εγκαταλείψει το κολέγιο δικαιώθηκε, όταν επιλέχθηκε στο Νο1 του ντραφτ του 2003 από τους Κλίβελαντ Καβαλίερς. Στον πρώτο του αγώνα με τους Σακραμέντο Κινγκς ο Τζέιμς πετυχαίνει 25 πόντους, 9 ασίστ, 7 ριμπάουντ και 4 κλεψίματα. Την ίδια χρονιά ο Τζέιμς έγινε ο νεαρότερος παίκτης που πετυχαίνει πάνω από 40 πόντους σε ένα παιχνίδι, σημειώνοντας 41 στον αγώνα των Καβαλίερς με αντίπαλο τους Νιου Τζέρσεϊ Νετς. Ξεκίνησε αγωνιζόμενος περισσότερο ως σούτινγκ γκαρντ. Στο τέλος της χρονιάς με τελικούς μέσους όρους 20,9 πόντους, 5,5 ριμπάουντ και 5,9 ασίστ ανά παιχνίδι, ο Τζέιμς αναδεικνύεται ρούκι της σεζόν, γίνεται ο πρώτος παίκτης των Κλίβελαντ Καβαλίερς και ο νεότερος παίκτης στην ιστορία που παίρνει τον τίτλο. Ήδη από την πρώτη του χρονιά ήταν στους δέκα πρώτους στην ψηφοφορία για την ανάδειξη του πολυτιμότερου παίκτη της χρονιάς.

#### 2004–10

Τη σεζόν 2004–05 έπαιξε στο πρώτο του All-Star Game πετυχαίνοντας 13 πόντους, δίνοντας 6 ασίστ και μαζεύοντας 8 ριμπάουντ στη νίκη της Ανατολής με 115–125. Εκείνη τη σεζόν γίνεται ο νεότερος παίκτης, που πετυχαίνει σε μια χρονιά τρ θιπλ-νταμπλ, τουλάχιστον 50 πόντους (20 Μαρτίου, σημείωσε 56 πόντους με αντίπαλο τους Τορόντο Ράπτορς) και καταφέρνει να συμπεριληφθεί στη καλύτερη ομάδα του NBA.

Την αγωνιστική περίοδο 2005–06 παίζει για δεύτερη συνεχόμενη χρονιά σε All-Star Game οδηγώντας την Ανατολή σε νίκη 122–120 απέναντι στη Δύση. Στο συγκεκριμένο παιχνίδι ο Τζέιμς είχε 29 πόντους, 2 ασίστ και 6 ριμπάουντ και επίσης γίνεται ο νεότερος παίκτης στα 21 του, που στέφεται MVP του All-Star Game. Στις 21 Ιανουαρίου 2006 σε αγώνα με αντίπαλο τους Χιούστον Ρόκετς έγινε ο νεότερος παίκτης που συμπλήρωσε 5.000 πόντους στο NBA. Επίσης, έγινε ο νεότερος παίκτης, που πετυχαίνει πάνω από 30 πόντους κατά μέσο όρο σε μία σεζόν. Ο μέσος όρος της κανονικής περιόδου των 31,3 πόντων είναι ο κορυφαίος της σταδιοδρομίας του αλλά όχι αρκετός για τον τίτλο του πρώτου σκόρερ που πήγε στον Κόμπι Μπράιαντ. Ψηφίστηκε δεύτερος στην ανάδειξη του πολυτιμότερου παίκτη (MVP) της χρονιάς πίσω από το Στιβ Νας. Τη συγκεκριμένη χρονιά κάνει το ντεμπούτο του στα πλέι οφ, αφού οι Κλίβελαντ Καβαλίερς καταφέρνουν να περάσουν, για πρώτη φορά μετά το 1998. Εντυπωσιακό είναι πως στο ντεμπούτο του με αντίπαλο τους Ουάσινγκτον Ουίζαρντς γίνεται ο τρίτος παίκτης μετά τους Τζόνι Μακάρθι και Μάτζικ Τζόνσον, που πετυχαίνει τριπλ-νταμπλ σε αντίστοιχο αγώνα στα πλέι οφ, με 32 πόντους, 11 ασίστ και 11 ριμπάουντ. Τελικά, οι Κλίβελαντ Καβαλίερς περνάνε από το εμπόδιο των Ουάσινγκτον Ουίζαρντς, αλλά θα σταματήσουν στους Ντιτρόιτ Πίστονς. Στο τέλος της χρονιάς, ο Τζέιμς θα υπογράψει συμβόλαιο για τρία ακόμα χρόνια με δικαίωμα ανανέωσης για έναν ακόμα χρόνο.

Ο Τζέιμς το 2007.
Το 2006–07, ο μέσος όρος του Τζέιμς μειώθηκε στους 27,3 πόντους. Μερικοί αναλυτές το απέδωσαν στην πτώση στις δεξιότητές του στις πάσες και στην επιλογή σουτ, η οποία προήλθε από έλλειψη προσπάθειας και εστίασης. ​​Οι Καβαλίερς ολοκλήρωσαν τη σεζόν με 50 νίκες για δεύτερη συνεχόμενη χρονιά και μπήκαν στα πλέι οφ ως δεύτεροι της Ανατολής.
Το 2007 ο Τζέιμς συμμετείχε για τρίτη συνεχόμενη φορά σε All-Star Game. Στα 32 λεπτά που αγωνίστηκε είχε 28 πόντους, 6 ασίστ και 6 ριμπάουντ. Στο πρώτο γύρο των πλέι οφ, οι Καβαλίερς αποκλείουν σε τέσσερις αγώνες τους Ουάσινγκτον Ουίζαρντς. Στο δεύτερο γύρο, οι Καβς επικράτησαν των Νιου Τζέρσεϊ Νετς, με νίκες 4–2. Έτσι, η ομάδα του Κλίβελαντ πέρασε στους τελικούς της Ανατολής μετά από 15 χρόνια, όπου επικράτησαν των Ντιτρόιτ Πίστονς, με τον Τζέιμς να έχει ένα από τα καλύτερα παιχνίδια της καριέρας του στο πέμπτο της σειράς: σημείωσε 48 πόντους (και 9 ριμπάουντ, 7 ασίστ) και 25 από τους 29 τελευταίους της ομάδας στη νίκη στη δεύτερη παράταση με 109–107. Έχασαν όμως στους τελικούς του ΝΒΑ από τους Σαν Αντόνιο Σπερς με 4–0.

Κατά την αγωνιστική περίοδο 2007–08, ο Τζέιμς συνέχισε το κυρίαρχο παιχνίδι του κερδίζοντας τον πρώτο και μοναδικό τίτλο πρώτου σκόρερ της καριέρας του με μέσο όρο 30,0 πόντους και συμμετέχοντας για τέταρτη συνεχόμενη φορά σε All-Star Game. Στέφεται πολυτιμότερος παίκτης στο παιχνίδι του 2008, με 27 πόντους, 9 ασίστ και 8 ριμπάουντ νικώντας τη Δύση με 134–128. Στις 26 Φεβρουαρίου 2008, με αντίπαλο τους Μπόστον Σέλτικς, έγινε ο νεότερος παίκτης που ξεπερνάει τους 10.000 πόντους, σε ηλικία 23 χρόνια και 59 ημέρες. Με 45–37 νίκες, οι Καβαλίερς τερματίζουν στην τέταρτη θέση του  Ανατολικής Περιφέρειας και παίρνει μέρος στα πλέι οφ. Αποκλείστηκαν στο δεύτερο γύρο με 4–3 από τους μετέπειτα πρωταθλητές Μπόστον Σέλτικς. Το έβδομο παιχνίδι ήταν από τα καλύτερα της καριέρας του αλλά οι 45 πόντοι που σημείωσε δεν ήταν αρκετοί (ήττα με 97–95).

Τη σεζόν 2008–09 ανέδειξε περισσότερο και την αμυντική του ικανότητα πετυχαίνοντας ρεκόρ καριέρας με συνολικά 93 κοψίματα και μέσο όρο 1,2 ανά παιχνίδι. Επίσης βελτίωσε σημαντικά τις ελεύθερες βολές και σημείωσε ρεκόρ καριέρας με ποσοστό 78 %. Οι Καβαλίερς προκρίθηκαν στα πλέι οφ με ρεκόρ νικών 66–16 και ο Τζέιμς έγινε ο πρώτος παίκτης τους που κερδίζει το βραβείο του MVP της χρονιάς με 28,4 πόντους, 7,2 ασίστ, 7,6 ριμπάουντ, 1,2 κοψίματα και 1,7 κλεψίματα μέσο όρο. Επιπλέον, ψηφίστηκε δεύτερος καλύτερος αμυντικός παίκτης και στην καλύτερη αμυντική πεντάδα. Στα πλέι οφ οι Καβαλίερς απέκλεισαν με 4–0 νίκες τους Ντιτρόιτ Πίστονς και Ατλάντα Χοκς αλλά έχασαν στους τελικούς περιφέρειας από τους Ορλάντο Μάτζικ.

Στις 13 Μαρτίου του 2010 έγινε ο νεότερος παίκτης στην ιστορία του ΝΒΑ που ξεπερνά τους 15.000 πόντους. Έχοντας μέσο όρο 29,7 πόντους 8,6 ασίστ και 7,3 ριμπάουντ βραβεύτηκε για δεύτερη συνεχή χρονιά ως πολυτιμότερος παίκτης (MVP) της κανονικής περιόδου, με την ομάδα να πετυχαίνει 61 νίκες και να κατατάσσεται πρώτη στην Ανατολική Περιφέρεια. Στα πλέι οφ οι Καβαλίερς αποκλείστηκαν στον δεύτερο γύρο από τους Μπόστον Σέλτικς. Ο Τζέιμς είχε υψηλό μέσο όρο πόντων αλλά χαμηλά ποσοστά στις εύστοχες προσπάθειες και αποδοκιμάστηκε από τους οπαδούς της ομάδας. Τα στοιχεία αυτά έπαιξαν σημαντικό ρόλο στην απόφασή του να φύγει από την ομάδα.

Ο Τζέιμς απέναντι στους Ουάσινγκτον Ουίζαρντς το 2009.
### Μαϊάμι Χιτ

Την 1η Ιουλίου του 2010 έμεινε ελεύθερος από την ομάδα του Κλίβελαντ. Ενώ είχε πολλές προτάσεις από ομάδες του ΝΒΑ αποφάσισε να συνεχίσει την καριέρα του στους Μαϊάμι Χιτ, όπου θα είχε περισσότερες πιθανότητες για την κατάκτηση ενός τίτλου με συμπαίκτες τους Ντουέιν Γουέιντ και Κρις Μπος. Τη σεζόν 2010–11 αναδέχθηκε δεύτερος σκόρερ του πρωταθλήματος με μέσο όρο πόντων 26,7 και βοήθησε το Μαϊάμι να προκριθεί στα πλέι οφ καταλαμβάνοντας τη δεύτερη θέση στο πρωτάθλημα με 58 νίκες. Αφού απέκλεισαν τους Φιλαδέλφεια 76ερς, Μπόστον Σέλτικς και Σικάγο Μπουλς στην σειρά των πλέι οφ, οι Χιτ έφτασαν για δεύτερη φορά στην ιστορία τους στα τελικά του ΝΒΑ. Εκεί έχασαν με 4–2 από τους Ντάλας Μάβερικς και ο Τζέιμς δέχθηκε κριτική για την κακή του απόδοση στα παιχνίδια των τελικών όπου είχε μέσο όρο μόλις 17,8 πόντων (και μόνο τρεις πόντους κατά μέσο όρο στα τέταρτα δωδεκάλεπτα κατά τη διάρκεια της σειράς), ποσοστό πολύ χαμηλότερο σε σχέση με την κανονική περίοδο του πρωταθλήματος.

Τη σεζόν 2011–12 αναδέχθηκε πολυτιμότερος παίκτης (MVP) του πρωταθλήματος για τρίτη φορά στη καριέρα του έχοντας μέσο όρο 27,1 πόντους, 7,9 ριμπάουντ και 6,2 ασίστ. Στον πρώτο γύρο των πλέι οφ του 2012 οι Χιτ απέκλεισαν εύκολα τους Νιου Γιορκ Νικς με 4–1 νίκες. Στον δεύτερο γύρο αν και βρέθηκαν πίσω με 2–1 από τους Ιντιάνα Πέισερς αλλά κατάφεραν να το γυρίσουν σε 4–2 με τον Τζέιμς να σκοράρει 40 πόντους στο έκτο παιχνίδι. Στα τελικά της περιφέρειας απέναντι στους Μπόστον Σέλτικς ο Τζέιμς σκόραρε 45 πόντους στο έκτο παιχνίδι ισοφαρίζοντας σε 3–3 τις νίκες. Οι Χιτ προκρίθηκαν στα τελικά του ΝΒΑ με 4–3 για δεύτερη συνεχής χρονιά. Εκεί αντιμετώπισαν τους Οκλαχόμα Σίτι Θάντερ και μετά από νίκη εκτός έδρας στα δυο πρώτα παιχνίδια έκαναν το 4–1 με τρεις νίκες εντός έδρας και κατέκτησαν το δεύτερο πρωτάθλημα. Αυτό ήταν το πρώτο πρωτάθλημα για τον Τζέιμς που αναδείχθηκε MVP και των τελικών έχοντας μέσο όρο 28,6 πόντους, 10,2 ριμπάουντ και 7,4 ασίστ ανά παιχνίδι.

Τη σεζόν 2012–13 αναδείχθηκε πολυτιμότερος παίκτης (MVP) του πρωταθλήματος για δεύτερη συνεχόμενη χρονιά και τέταρτη φορά στη καριέρα του έχοντας μέσο όρο 26,8 πόντους, 8,0 ριμπάουντ και 7,3 ασίστ. Στα πλέι οφ του 2013 οι Μαϊάμι Χιτ απέκλεισαν τους Μιλγουόκι Μπακς και τους Σικάγο Μπουλς καθ' οδόν προς τους τελικούς περιφέρειας εναντίον των Ιντιάνα Πέισερς. Στο πρώτο παιχνίδι εναντίον των Ιντιάνα, ο Τζέιμς σκόραρε ένα λέι απ στη λήξη της παράτασης για να δώσει τη νίκη στο Μαϊάμι με ένα πόντο. Οι Μαϊάμι Χιτ κέρδισαν τη σειρά σε επτά παιχνίδια, προχωρώντας προς τους τελικούς του ΝΒΑ όπου αντιμετώπισαν τους Σαν Αντόνιο Σπερς. Στην αρχή των τελικών, ο Τζέιμς έπαιξε μέτρια και επικρίθηκε για την έλλειψη επιθετικότητας και κακή επιλογή στα σουτ, ενώ το Μαϊάμι έμεινε πίσωμε 2–3. Στο έκτο παιχνίδι, κατέγραψε το δεύτερο του τριπλ-νταμπλ της σειράς σημειώνοντας 16 πόντους στο τέταρτο δωδεκάλεπτο για να οδηγήσει τους Χιτ σε νίκη με ανατροπή Στο έβδομο παιχνίδι, οι Χιτ νίκησαν το Σαν Αντόνιο για το δεύτερο συνεχόμενο πρωτάθλημά τους. Ο Τζέιμς πέτυχε 37 πόντους και 12 ριμπάουντ στο αποφασιστικό παιχνίδι, ισοφαρίζοντας το ρεκόρ για τους περισσότερους πόντους που σημειώθηκαν σε νίκη στο έβδομο παιχνίδι των τελικών του NBA. Ονομάστηκε MVP των τελικών για δεύτερη συνεχόμενη χρονιά, με μέσο όρο 25,3 πόντους, 10,9 ριμπάουντ και 7 ασίστ ανά παιχνίδι για τη σειρά των τελικών και 25,9 πόντους, 8,4 ριμπάουντ και 6,6 ασίστ ανά παιχνίδι για τα πλέι οφ.

Τη σεζόν 2013–14 στις 3 Μαρτίου σημείωσε 61 πόντους (επίδοση που είναι το ατομικό του ρεκόρ σε αγώνα) στη νίκη με 124–107 επί των Σάρλοτ Μπόμπκατς. Είχε 22 από τα 33 σουτ από το γήπεδο, συμπεριλαμβανομένων των πρώτων οκτώ προσπαθειών του για τρίποντα. Είχε 24 πόντους στο ημίχρονο και στη συνέχεια πρόσθεσε 25 στο τρίτο δωδεκάλεπτο. Το ρεκόρ ήρθε με 5:46 να απομένουν, όταν πέρασε από τρεις αμυντικούς για ένα λέι απ. Την τελευταία του χρονιά στο Μαϊάμι έφτασε ξανά στους τελικούς του NBA, όπου οι Σπερς νίκησαν τους Χιτ με 4–1 και στέφθηκαν εκείνοι πρωταθλητές.

Ο Τζέιμς το 2010 με τους Χιτ.
### Η δεύτερη περίοδος στους Κλίβελαντ Καβαλίερς

Το καλοκαίρι του 2014 επέστρεψε στο Κλίβελαντ και έφτασε για πέμπτη συνεχόμενη φορά στην καριέρα του και έκτη συνολικά μέχρι τους τελικούς του NBA, όπου ηττήθηκαν από τους Γκόλντεν Στέιτ Γουόριορς με 4–2. Παρά τον μέσο όρο των 35,8 πόντων, 13,3 ριμπάουντ και 8,8 ασίστ στους τελικούς, ο Τζέιμς δεν κατάφερε να σταματήσει τους Γκόλντεν Στέιτ Ουόριορς από την κατάκτηση του πρωταθλήματος σε έξι αγώνες. Στις 10 Μαΐου 2015 σημείωσε ένα από τα σημαντικότερα καλάθια της καριέρας του. Το σκορ στο 84–84 στη συνάντηση με τους Μπουλς, με την επαναφορά να είναι των Καβαλίερς και το ρολόι να δείχνει περίπου ενάμιση δευτερόλεπτο μέχρι τη λήξη. Με προσπάθεια από τη γωνία έδωσε τη νίκη στην ομάδα του η οποία προκρίθηκε τελικά με 4–2 νίκες.

Η σεζόν 2015–16 ήταν ατομικά στα επίπεδα των μέσων όρων καριέρας και ήταν τρίτος στην ψηφοφορία για την ανάδειξη του πολυτιμότερου παίκτη της κανονικής περιόδου. Όμως στις 20 Ιουνίου 2016 κατέκτησε τον τρίτο του τίτλο στους τελικούς του NBA και πρώτο με τους Κλίβελαντ Καβαλίερς κερδίζοντας στο έβδομο παιχνίδι τους Γκόλντεν Στέιτ Γουόριορς με σκορ 89–93. Οι Καβαλίερς μάλιστα κατέκτησαν τον τίτλο του πρωταθλητή μετά από μεγάλη ανατροπή καθώς βρίσκονταν πίσω με σκορ 3–1 στη σειρά των τελικών. Ήταν η πρώτη φορά που έγινε ανατροπή από αυτό το σκορ στην ιστορία του NBA. Οι εμφανίσεις του Τζέιμς στους ίσως καλύτερους τελικούς της δεκαετίας ήταν εντυπωσιακές απέναντι στην ομάδα που έχοντας πετύχει ρεκόρ στην ιστορία 73 νίκες στην κανονική περίοδο φάνταζε ως φαβορί για τον τίτλο και είχε όλους τους αγώνες των πλέι οφ με πλεονέκτημα έδρας. Στο πέμπτο και το έκτο παιχνίδι ο Λεμπρόν πέτυχε συνολικά 82 πόντους (από 41 σε κάθε παιχνίδι) και κέρδισε τον τρίτο τίτλο MVP των τελικών. Η νίκη ήταν ιστορική και για την πόλη που κατέκτησε τον πρώτο τίτλο σε επαγγελματικό πρωτάθλημα οποιουδήποτε από τα μεγάλα ομαδικά αθλήματα των Ηνωμένων Πολιτειών από το 1964. Ακολούθησαν οι χαμένοι τελικοί του 2017 απέναντι και πάλι στους Γκόλντεν Στέιτ Γουόριορς (οι οποίοι είχαν ενισχυθεί ωστόσο με την απόκτηση του Κέβιν Ντουράντ το καλοκαίρι του 2016 ο οποίος αναδείχθηκε και MVP των τελικών) με συνολικό σκορ 4–1. Ο Τζέιμς είχε τριπλ νταμπλ στη σειρά των τελικών (33,6 πόντοι, 12,0 ριμπάουντ, 10,0 ασίστ). Πρωτύτερα, στο πέμπτο παιχνίδι των τελικών της Ανατολικής περιφέρειας με αντίπαλο τους Μπόστον Σέλτικς σημείωσε 29 πόντους φτάνοντας τους 5.989 στα πλέι οφ, ξεπερνώντας το Τζόρνταν ως πρώτου σκόρερ όλων των εποχών στα πλέι οφ. Χρειάστηκαν 212 παιχνίδια μέχρι αυτό το σημείο έναντι 179 του Τζόρνταν. Την επόμενη χρονιά (2018) ο Τζέιμς επιλέχθηκε για 12η φορά στην καλύτερη πεντάδα της κανονικής περιόδου, επίδοση ρεκόρ με το σκηνικό των τελικών να μην αλλάζει: οι Ουόριορς επιβλήθηκαν αήττητοι αυτή τη φορά, αν και ο Τζέιμς είχε τις συνολικά καλύτερες εμφανίσεις τις καριέρας του σε σειρά πλέι οφ (34,0 πόντοι, 9,1 ριμπάουντ, 9,0 ασίστ).

### Λος Άντζελες Λέικερς

Στα τέλη Ιουνίου 2018 ο Τζέιμς έμεινε ελεύθερος από Καβαλίερς. Στις 9 Ιουλίου ανακοινώθηκε η μεταγραφή του στους Λος Άντζελες Λέικερς για τέσσερα χρόνια έναντι 154 εκατομμυρίων δολαρίων. Μετά την υπογραφή του, η ομάδα ολοκλήρωσε τη σύνθεσή της με μια αμφιλεγόμενη συλλογή πλέι μέικερ και βετεράνων. Την ημέρα των Χριστουγέννων, ο Τζέιμς υπέστη τραυματισμό στη βουβωνική χώρα, ο πρώτος σοβαρός τραυματισμός της καριέρας του, που του στοίχησε την απουσία από 17 αγώνες. Η ομάδα είχε αποτυχημένη σεζόν χωρίς να καταφέρει να περάσει στα πλέι οφ. Τον Μάρτιο του 2019 ο Τζέιμς ξεπέρασε σε συνολικούς πόντους τον Μάικλ Τζόρνταν, φτάνοντας τους 32.292 στην καριέρα του στο ΝΒΑ και έγινε ο τέταρτος σκόρερ όλων των εποχών. Τον Δεκέμβριο του 2019 το δημοσιογραφικό δίκτυο *Associated Press*, τον ανέδειξε σε αθλητή της δεκαετίας (2010–19) σε όλα τα αθλήματα. Το τέλος της δεκαετίας του 2010 τον βρήκε πρώτο στις νίκες στο NBA με 510. Στις 25 Ιανουαρίου 2020, ξεπέρασε τον Κόμπι Μπράιαντ, και έγινε ο τρίτος σκόρερ στην ιστορία του ΝΒΑ με 33.655 πόντους. Τελείωσε την κανονική περίοδο του 2019–20 όντας πρώτος στις ασίστ για πρώτη φορά στην καριέρα στο ΝΒΑ με μέσο όρο 10,2 ανά αγώνα.

Στις 8 Σεπτεμβρίου 2020 με την νίκη των Λέικερς επί των Ρόκετς έφτασε τις 162 νίκες στα πλέι οφ του ΝΒΑ και έγινε ο αθλητής με τις περισσότερες νίκες σε πλέι οφ, αφήνοντας πίσω του τον Ντέρεκ Φίσερ. Στις 16 Σεπτεμβρίου 2020, έγραψε ιστορία στο ΝΒΑ έχοντας να επιδείξει τις περισσότερες επιλογές στις καλύτερες πεντάδες του πρωταθλήματος, αφού επιλέχθηκε για 16η φορά, σε σύνολο 17 σεζόν παρουσίας στο ΝΒΑ. Συγκεκριμένα, έγινε ο πρώτος παίκτης που έφτασε σε αυτόν τον αριθμό (με 13 παρουσίες στην πρώτη πεντάδα, δύο στη δεύτερη και μία στην τρίτη). Στις 11 Οκτωβρίου 2020, κατέκτησε το τέταρτο πρωτάθλημα της καριέρας του, αφού οι Λέικερς νίκησαν τους Μαϊάμι Χιτ με 4–2 στη σειρά των τελικών. Κατέκτησε επίσης το βραβείο του MVP των τελικών για τέταρτη φορά στην καριέρα του, έχοντας 29,8 πόντους, 11,8 ριμπάουντ, 8,5 ασίστ στη σειρά με τους Χιτ, πέραν της ηγετικής του παρουσίας, ενώ στο τελευταίο παιχνίδι έκανε τριπλ-νταμπλ (28 πόντοι, 14 ριμπάουντ, 10 ασίστ). Επίσης έγινε ο μοναδικός παίκτης στην ιστορία του ΝΒΑ, που αναδείχθηκε MVP τελικών με τρεις διαφορετικές ομάδες.

Τη σεζόν 2020–21, και συγκεκριμένα στις 31 Δεκεμβρίου 2020, έγινε ο πρώτος παίκτης στην ιστορία του ΝΒΑ που σκόραρε 10 ή περισσότερους πόντους σε 1.000 συνεχόμενους αγώνες στη νίκη 121–107 εναντίον των Σαν Αντόνιο Σπερς. Η ομάδα όμως δεν είχε επιτυχημένη πορεία καθώς αποκλείστηκε από τον πρώτο γύρο των πλέι οφ, από τους Φοίνιξ Σανς (4–2), με τον ίδιο να μένει πρώτη φορά στην καριέρα του εκτός από τον πρώτο γύρο της ποστ σίζον. Ο τραυματισμός του τον άφησε 20 παιχνίδια εκτός δράσης, στα οποία οι Λέικερς είχαν επίδοση 8–12. Ήταν η μεγαλύτερης διάρκεια απουσίας του στην καριέρα του στο ΝΒΑ. Συμπεριλήφθηκε για 17η συνεχόμενη φορά στην καλύτερη ομάδα του ΝΒΑ, συνεχίζοντας το ρεκόρ του. Συγκεκριμένα, ψηφίστηκε στην δεύτερη καλύτερη πεντάδα της χρονιάς για τρίτη φορά στην καριέρα του. Στις 9 Ιουνίου 2021, αποφάσισε να προβεί σε αλλαγή στη φανέλα του, προτιμώντας πλέον το Νο.6 αντί του Νο.23. Το τέλος της χρονιάς είδε τους Λέικερς να αποκλείονται στον πρώτο γύρο των πλέι οφ και ο ίδιος με 196 λάθη κατά τη διάρκεια της κανονικής περιόδου να φτάνει στην κορυφή των παικτών με τα περισσότερα λάθη όλων των εποχών.

Η σεζόν 2021–22 ήταν στατιστικά επιτυχημένη για τον Τζέιμς αλλά όχι συλλογικά με τους Λέικερς να αποκλείονται και πάλι από τα πλέι οφ. Στις 17 Ιανουαρίου 2022 οι Λέικερς ηττήθηκαν από τους Ιντιάνα Πέισερς όμως ο ίδιος μάζεψε 12 ριμπάουντ ξεπερνώντας τα 10.000 στην καριέρα του. Στις 12 Φεβρουαρίου 2022 σε αγώνα των Λέικερς με τους Γκόλντεν Στέιτ Ουόριορς σημείωσε 26 πόντους ξεπερνώντας το ρεκόρ του Καρίμ Αμπντούλ Τζαμπάρ στο σύνολο πόντων κανονικής περιόδου και πλέι οφ που ήταν 44.149 πόντοι. Οι Λέικερς έχασαν το παιχνίδι με 117-115, που ήταν η 11η συνεχόμενη ήττα τους. Ένα μεγαλύτερο ορόσημο ήρθε λίγο αργότερα: Στις 14 Μαρτίου 2022 η βραδιά για τους Λέικερς απέναντι στους Φοίνιξ Σανς ήταν απογοητευτική γνωρίζοντας την ήττα με 140-111. Ο Τζέιμς όμως σημείωσε ένα μοναδικό επίτευγμα στα χρονικά του ΝΒΑ: έγινε ο πρώτος παίκτης στην ιστορία της κανονικής περιόδου με πενταψήφιο αριθμό σε πόντους (+30.000), ριμπάουντ (+10.000) και ασίστ (+10.000). Σε ένα άθλημα που η στατιστική συχνά κυριαρχεί της αντικειμενικής παρουσίας ενός παίκτη και της αθλητικής απόλαυσης, ο Τζέιμς έδειξε τουλάχιστον τον μοναδικά πολυσύνθετο ρόλο του στο παρκέ. "Δεν είμαι σκόρερ" δήλωσε μετά τον αγώνα, έχοντας αναδειχθεί μόνο μία φορά στη σταδιοδρομία του πρώτος σκόρερ της κανονικής περιόδου και όντας πέμπτος σε μέσο όρο πόντων καριέρας εκείνη τη στιγμή. "Είμαι παίκτης. Βάλτε με στον αγώνα και θα βρω τρόπους να είμαι επιτυχημένος". Στην ψηφοφορία των φιλάθλων για το All Star Game της χρονιάς πρώτευσε, σε μία επετειακή εκδήλωση για τα 75 χρόνια του NBA.

Στις 19 Μαρτίου 2022 σε αγώνα της κανονικής περιόδου με αντίπαλο τους Ουίζαρντς (νίκη των τελευταίων με 127–119) σημείωσε 38 πόντους με 2/3 βολές, 12/19 δίποντα και 4/10 τρίποντα) ανεβαίνοντας στη δεύτερη θέση των σκόρερ όλων των εποχών στο NBA ξεπερνώντας τον Καρλ Μαλόουν (36.928 πόντοι). Για μια ακόμη φορά τα ατομικά του επιτεύγματα συνόδευσαν τη συλλογική αποτυχία.

Στις 18 Αυγούστου 2022 υπέγραψε νέο συμβόλαιο με τους Λος Άντζελες Λέικερς για δύο χρόνια με αμοιβές 97,1 εκατομμυρίων δολαρίων. Η επέκταση του συμβολαίου έκανε τον Τζέιμς τον πιο ακριβοπληρωμένο αθλητή στην ιστορία του ΝΒΑ. Η νέα σεζόν τον βρήκε σε εξαιρετική κατάσταση: στα 38α γενέθλιά του σημείωσε 47 πόντους, μαζί με 10 ριμπάουντ και 9 ασίστ στη νίκη με 130–121 επί των Ατλάντα Χοκς. Στις 2 Ιανουαρίου 2023 κατέγραψε 43 πόντους και 11 ριμπάουντ στη νίκη 121–115 επί των Σάρλοτ Χόρνετς. Μαζί με τον Μάικλ Τζόρνταν έγιναν οι μόνοι δύο παίκτες με παιχνίδια με 40 πόντους και πάνω σε ηλικία 38 ετών και άνω. Στις 17 Ιανουαρίου 2023 ανέβηκε στους 48 πόντους συμβάλλοντας ουσιαστικά στη νίκη της ομάδας του επί των Χιούστον Ρόκετς με 140–132.

Στις 7 Φεβρουαρίου 2023 στο Λος Άντζελες με αντίπαλο τους Οκλαχόμα Σίτι Θάντερ σημείωσε 38 πόντους ξεπερνώντας τον Καρίμ Αμπντούλ Τζαμπάρ στην πρώτη θέση των σκόρερ όλων των εποχών της κανονικής περιόδου. Το ιστορικό καλάθι σημειώθηκε 10,9 δευτερόλεπτα πριν την λήξη της τρίτης περιόδου και μείωσε το σκορ σε 104–99. Μέχρι το τέλος της συνάντησης σημείωσε τέσσερα τρίποντα και μάζεψε επτά ριμπάουντ. Ο Τζαμπάρ, κάτοχος του ρεκόρ για σχεδόν τέσσερις δεκαετίες, ήταν παρών στον αγώνα και συνεχάρη τον Τζέιμς για το επίτευγμά του. Την ημέρα της κατάρριψης του ρεκόρ ο Τζέιμς ήταν ο πέμπτος παίκτης στην ιστορία του ΝΒΑ με βάση το μέσο όρο πόντων ανά αγώνα με 27,2 με τη μεγάλη διάρκεια καριέρας και την απουσία μείζονων τραυματισμών να αποτελεί το κλειδί της επιτυχίας του. Για μια ακόμη φορά, η ατομική επιτυχία του Τζέιμς δεν συνδυάστηκε και με ομαδική καθώς οι Λέικερς ηττήθηκαν με 133–130. Ο προπονητής της ομάδας Ντάρβιν Χαμ διευκρίνησε ότι αντί οι παίκτες του να παίξουν φυσιολογικό μπάσκετ, συχνά στον αγώνα είχαν στο μυαλό τους πώς θα καταρρίψει το ρεκόρ ο Τζέιμς.

Διεθνής σταδιοδρομία
--------------------

Ο Τζέιμς έχει κερδίσει ένα χάλκινο μετάλλιο με την Εθνική ομάδα καλαθοσφαίρισης Ανδρών ΗΠΑ στους Ολυμπιακούς αγώνες της Αθήνας το 2004. Πέρασε τους αγώνες κυρίως στον πάγκο, με κατά μέσο όρο 14,6 λεπτά ανά παιχνίδι με 5,8 πόντους και 2,6 ριμπάουντ ανά παιχνίδι. Η ομάδα των ΗΠΑ ολοκλήρωσε τη διοργάνωση με το χάλκινο μετάλλιο γνωρίζοντας την ήττα στον ημιτελικό από την Αργεντινή με 89–81, και έγινε η πρώτη ομάδα μπάσκετ των ΗΠΑ που επέστρεψε στη χώρα χωρίς χρυσό μετάλλιο από τότε που επετράπη η συμμετοχή σε παίκτες του ΝΒΑ στη σύνθεσή τους. Ο Τζέιμς θεώρησε ότι ο περιορισμένος χρόνος παιχνιδιού του ήταν «χαμηλός» και πίστευε ότι δεν του δόθηκε «μια δίκαιη ευκαιρία να παίξει».

Στο Αμερικανικό Πρωτάθλημα Καλαθοσφαίρισης του 2007 - μια διοργάνωση προκριματικών για τους επερχόμενους Ολυμπιακούς Αγώνες - ο Τζέιμς είχε μέσο όρο 18,1 πόντους, 3,6 ριμπάουντ και 4,7 ασίστ καθώς οι ΗΠΑ κέρδισαν το χρυσό μετάλλιο με ρεκόρ 10-0. Στους Ολυμπιακούς αγώνες του 2008 και του 2012 κατέκτησε το χρυσό μετάλλιο. Στο τελικό των αγώνων του Πεκίνου με αντίπαλο την Ισπανία, σημείωσε 14 πόντους, 6 ριμπάουντ και είχε 3 ασίστ, σε μία συνάντηση που είχε όλα τα χαρακτηριστικά τελικού μέχρι την επικράτηση των Αμερικανών με 118–107. Στους Ολυμπιακούς Αγώνες του Λονδίνου το 2012 ήταν ο κορυφαίος της ομάδας της ομάδας έχοντας 13,3 πόντους και 5,6 ασίστ. Ο ρόλος του δεν ήταν κυρίως στο σκοράρισμα αλλά στην άμυνα και στη σωστή λειτουργία της επίθεσης. Κατά τη διάρκεια ενός αγώνα με αντίπαλο την Αυστραλία, σημείωσε το πρώτο τριπλ-νταμπλ στην ιστορία του μπάσκετ των ΗΠΑ σε Ολυμπιακούς Αγώνες με 11 πόντους, 14 ριμπάουντ και 12 ασίστ. Η ομάδα των ΗΠΑ πήρε το δεύτερο συνεχόμενο χρυσό μετάλλιο, νικώντας ξανά την Ισπανία στον τελικό αγώνα με 107–100. Ο Τζέιμς συνέβαλε με 19 πόντους στη νίκη, και έγινε τότε ο πρώτος σκόρερ όλων των εποχών της εθνικής ομάδας των ΗΠΑ σε Ολυμπιακά τουρνουά. Επίσης κατέκτησε το χάλκινο μετάλλιο στο Παγκόσμιο Πρωτάθλημα του 2006, αφού στον ημιτελικό είχε ηττηθεί από την Εθνική Ελλάδας, με 101–95 με τον ίδιο να πετυχαίνει 17 πόντους. Κατά τη διάρκεια της διοργάνωσης είχε κατά μέσο όρο 13,9 πόντους, 4,8 ριμπάουντ και 4,1 ασίστ.

Εκτός γηπέδων
-------------

Ο Τζέιμς δημιούργησε το δικό του φιλανθρωπικό ίδρυμα (Το «Ίδρυμα Οικογένειας ΛεΜπρόν Τζέιμς») το 2004 (μόλις ένα χρόνο μετά από την έναρξη της επαγγελματικής του καριέρας ), του οποίου η αποστολή είναι να δημιουργήσει «αλλαγή γενιάς για τα παιδιά και τις οικογένειες της πατρίδας του Τζέιμς στο Άκρον του Οχάιο μέσω εστίασης στην εκπαίδευση και τις συνημμένες εκπαιδευτικές πρωτοβουλίες». Το ίδρυμα υποστηρίζει επίσης το σχολείο *I PROMISE* στο Άκρον, το οποίο υποστηρίζει παιδιά σε κίνδυνο παρέχοντας τους ένα σταθερό περιβάλλον μάθησης, καθώς και δωρεάν φροντιστήρια και γεύματα και εγγυημένα δίδακτρα για όλους τους αποφοίτους του Πανεπιστημίου της πόλης. Επιπλέον, οι γονείς των μαθητών στο σχολείο λαμβάνουν πρόσβαση σε υπηρεσίες τοποθέτησης εργασίας και βοηθούν στην απόκτηση απολυτηρίου ισοδυναμίας λυκείου.

Στατιστική
----------

**Μέσοι όροι ανά σεζόν (κανονική περίοδος)**

| NBA |
| --- |
| Σεζόν | Αγώνες | Πόντοι | Ασίστ | Ριμπάουντ | Ποσοστό % |
| 2003–04 | 79 | 20,9 | 5,9 | 5,5 | 41,7 |
| 2004–05 | 80 | 27,2 | 7,2 | 7,4 | 47,2 |
| 2005–06 | 79 | 31,4 | 6,6 | 7,0 | 48,0 |
| 2006–07 | 78 | 27,3 | 6,7 | 6,0 | 47,6 |
| 2007–08 | 75 | 30,0 | 7,2 | 7,9 | 48,4 |
| 2008–09 | 81 | 28,4 | 7,2 | 7,6 | 48,9 |
| 2009–10 | 76 | 29,7 | 8,6 | 7,3 | 50,3 |
| 2010–11 | 79 | 26,7 | 7,0 | 7,5 | 50,1 |
| 2011–12 | 62 | 27,1 | 6,2 | 7,9 | 53,1 |
| 2012–13 | 76 | 26,8 | 7,3 | 8,0 | 56,5 |
| 2013–14 | 77 | 27,1 | 6,4 | 6,9 | 56,7 |
| 2014–15 | 69 | 25,3 | 7,4 | 6,0 | 48,8 |
| 2015–16 | 76 | 25,3 | 6,8 | 7,4 | 52,0 |
| 2016–17 | 74 | 26,4 | 8,7 | 8,6 | 54,8 |
| 2017–18 | 82 | 27,5 | 9,1 | 8,6 | 54,2 |
| 2018–19 | 55 | 27,4 | 8,3 | 8,5 | 51,0 |
| 2019–20 | 67 | 25,3 | 9,5 | 9,3 | 49,3 |
| 2020–21 | 45 | 25,0 | 7,8 | 7,7 | 51,3 |
| 2021–22 | 56 | 30,3 | 6,2 | 8,2 | 52,4 |
| 2022–23 | 55 | 28,9 | 8,3 | 6,8 | 50,0 |
| Σύνολα καριέρας | 1.411 | 27,2 | 7,5 | 7,3 | 50,5 |

Πηγή : Basketball reference

Τίτλοι
------

#### Μαϊάμι Χιτ / Κλίβελαντ Καβαλίερς/ Λος Άντζελες Λέικερς

* 4 φορές Πρωτάθλημα ΝΒΑ: (2012, 2013, 2016, 2020)

Ατομικές διακρίσεις
-------------------

* 4 φορές MVP του ΝΒΑ : 2009, 2010, 2012, 2013
* 4 φορές MVP τελικών του ΝΒΑ : 2012, 2013, 2016, 2020
* 19 φορές Καλύτερη ομάδα στο NBA :
	+ 13 φορές Πρώτη Ομάδα : 2006, 2008, 2009, 2010, 2011, 2012, 2013, 2014, 2015, 2016, 2017, 2018, 2020
	+ 3 φορές Δεύτερη Ομάδα : 2003, 2007, 2021
	+ 3 φορές Τρίτη Ομάδα : 2019, 2022, 2023
* 19 φορές NBA All-Star Game : 2005, 2006, 2007, 2008, 2009, 2010, 2011, 2012, 2013, 2014, 2015, 2016, 2017, 2018, 2019, 2020, 2021, 2022, 2023
* 3 φορές MVP NBA All-Star Game : 2006, 2008, 2018
* Καλύτερη αμυντική ομάδα στο NBA:
	+ 5 φορές Πρώτη Ομάδα : 2009, 2010, 2011, 2012, 2013
	+ Μία φορά στη Δεύτερη Ομάδα: 2014
* Πρώτος σκόρερ ΝΒΑ : 2008
* Πρώτος στις ασίστ στο ΝΒΑ : 2020
* Καλύτερος νέος παίκτης (ρούκι) στο ΝΒΑ : 2004
* Καλύτερη ομάδα ρούκι στο NBA : 2004
* 3 φορές πρώτος στα λεπτά συμμετοχής στο NBA : 2007, 2017, 2018

Παραπομπές
----------

1. 1 2  «2004 OLYMPIC TOURNAMENT FOR MEN: USA». Ανακτήθηκε στις 10 Νοεμβρίου 2021.
2. ↑  «LeBron James surpasses Kareem Abdul-Jabbar for NBA career scoring record». Αρχειοθετήθηκε από το πρωτότυπο στις 18 Μαρτίου 2023. Ανακτήθηκε στις 8 Φεβρουαρίου 2023.
3. ↑  «10 NBA Players With The Most Trophies And Awards Of All Time». Ανακτήθηκε στις 27 Φεβρουαρίου 2023.
4. 1 2 3  «IOC : LeBron James: His legacy on and off the court». Ανακτήθηκε στις 19 Σεπτεμβρίου 2021.
5. ↑  «SI's 50 greatest players in NBA history». Αρχειοθετήθηκε από το πρωτότυπο στις 25 Σεπτεμβρίου 2022. Ανακτήθηκε στις 20 Δεκεμβρίου 2020.
6. ↑  «Wilt Chamberlain Game-Worn Lakers Jersey From 1972 NBA Finals Sells for $4.9M». Αρχειοθετήθηκε από το πρωτότυπο στις 2 Οκτωβρίου 2023. Ανακτήθηκε στις 2 Οκτωβρίου 2023.
7. ↑  «The NBA's 75th Anniversary Team, ranked: Where 76 basketball legends check in on our list». Ανακτήθηκε στις 14 Δεκεμβρίου 2023.
8. ↑  «LeBron James». Ανακτήθηκε στις 11 Οκτωβρίου 2020.
9. ↑  «NBA Players: LeBron James Profile and Basic Stats». Ανακτήθηκε στις 11 Οκτωβρίου 2020.
10. ↑  «30 Greatest Players in NBA history». Ανακτήθηκε στις 11 Οκτωβρίου 2020.
11. ↑  «ΝΒΑ: Αυτοί είναι οι 75+1 παίκτες όλων των εποχών!». Ανακτήθηκε στις 23 Οκτωβρίου 2021.
12. ↑  «NBA 75TH ANNIVERSARY TEAM ANNOUNCED». Αρχειοθετήθηκε από το πρωτότυπο στις 22 Οκτωβρίου 2022. Ανακτήθηκε στις 22 Οκτωβρίου 2022.
13. ↑  «America's most wanted». Ανακτήθηκε στις 26 Σεπτεμβρίου 2021.
14. 1 2  «LeBron James chases the ghost from Chicago and basketball immortality». Αρχειοθετήθηκε από το πρωτότυπο στις 10 Ιανουαρίου 2021. Ανακτήθηκε στις 10 Ιανουαρίου 2021.
15. 1 2 3 4 5 6  «IOC : LeBron James: A definitive look at King James' career stats, records, awards and medals». Αρχειοθετήθηκε από το πρωτότυπο στις 11 Μαρτίου 2023. Ανακτήθηκε στις 11 Μαρτίου 2023.
16. ↑  «LeBron James Says He Wears No. 23 for 'The Great Michael Jordan'». Ανακτήθηκε στις 19 Οκτωβρίου 2022.
17. ↑  «Λεμπρόν για Τζόρνταν: «Σε ευχαριστώ που είσαι ο άγγελος μου, η έμπνευσή μου, ο υπερήρωάς μου»». Ανακτήθηκε στις 26 Σεπτεμβρίου 2021.
18. ↑  «Λεμπρόν: «Ήθελα να γίνω σαν τον Μάικλ Τζόρνταν»». Ανακτήθηκε στις 25 Ιανουαρίου 2021.
19. 1 2 3  «NBA : MILESTONE BASKETS IN LEBRON'S CAREER». Ανακτήθηκε στις 17 Ιανουαρίου 2023.
20. ↑  «LeBron James Rookie Year: Accolades, Performances, Contract Details, and More». Ανακτήθηκε στις 25 Σεπτεμβρίου 2021.
21. ↑  «Rookie Of The Year Winners Per Position: Power Forwards Won The Most Awards, Point Guards Are Chasing Them». Ανακτήθηκε στις 12 Ιουλίου 2022.
22. 1 2 3 4  «LeBron James' MVP Points Per Season: King James Deserved More Than Just 4 MVP Awards». Αρχειοθετήθηκε από το πρωτότυπο στις 18 Οκτωβρίου 2022. Ανακτήθηκε στις 18 Οκτωβρίου 2022.
23. ↑  «LeBron James 2004-05 Game Log». Ανακτήθηκε στις 25 Σεπτεμβρίου 2021.
24. ↑  «NBA Players Who Won The Most All-Star Game MVP Awards». Ανακτήθηκε στις 25 Μαρτίου 2023.
25. 1 2 3  «LeBron James' Points Per Game For Each Season: 19 Seasons Of Consistent Greatness». Ανακτήθηκε στις 10 Απριλίου 2023.
26. ↑  «2005-06 NBA Leaders». Ανακτήθηκε στις 10 Νοεμβρίου 2021.
27. ↑  «James, Nash share Sporting News MVP award». Ανακτήθηκε στις 9 Απριλίου 2022.
28. ↑  «NBA MVP Award Winners From 2001 To 2010: LeBron James, Tim Duncan And Steve Nash All Won Back-To-Back Awards». Ανακτήθηκε στις 17 Οκτωβρίου 2022.
29. 1 2  «LeBron James Playoffs Game Log». Ανακτήθηκε στις 25 Σεπτεμβρίου 2021.
30. ↑  «LeBron officially signs contract extension with Cavs». Ανακτήθηκε στις 25 Σεπτεμβρίου 2021.
31. ↑  «2006-07 Cleveland Cavaliers Roster and Stats». Αρχειοθετήθηκε από το πρωτότυπο στις 12 Νοεμβρίου 2020. Ανακτήθηκε στις 9 Απριλίου 2022.
32. ↑  «2007 NBA All-Star recap». Ανακτήθηκε στις 25 Σεπτεμβρίου 2021.
33. ↑  «NBA – 5 performances héroïques dans l'histoire des playoffs (suite)». Ανακτήθηκε στις 3 Φεβρουαρίου 2024.
34. ↑  «Season Review: 2006-07». Ανακτήθηκε στις 25 Σεπτεμβρίου 2021.
35. ↑  «The Fastest NBA Players To Reach 30,000 Career Points». Ανακτήθηκε στις 15 Σεπτεμβρίου 2022.
36. ↑  «2008 NBA All-Star recap». Ανακτήθηκε στις 25 Σεπτεμβρίου 2021.
37. ↑  «The NBA's 50 Greatest Single-Game Performances Ever». Ανακτήθηκε στις 15 Δεκεμβρίου 2020.
38. 1 2 3  «Ranking The MVP Award Winners By Tiers». Ανακτήθηκε στις 12 Μαρτίου 2023.
39. 1 2  «The Last 40 MVP Award Winners: LeBron James Can't Catch Michael Jordan's 5 MVP Awards». Ανακτήθηκε στις 1 Φεβρουαρίου 2022.
40. ↑  «NBA – Pour chaque décennie, quel joueur a gagné le plus de MVP ?». Αρχειοθετήθηκε από το πρωτότυπο στις 18 Ιανουαρίου 2021. Ανακτήθηκε στις 18 Ιανουαρίου 2021.
41. ↑  «James picks Heat; Cavs owner erupts». Ανακτήθηκε στις 25 Σεπτεμβρίου 2021.
42. ↑  «NBA 75: Our Favorite Moments of All Time». Ανακτήθηκε στις 4 Νοεμβρίου 2021.
43. ↑  «7 Reasons Why LeBron James Is Not The GOAT Over Michael Jordan Even With The All-Time Scoring Record». Ανακτήθηκε στις 16 Ιουλίου 2023.
44. ↑  «NBA – 5 des plus gros chokes de l'histoire par des stars en playoffs». Αρχειοθετήθηκε από το πρωτότυπο στις 13 Αυγούστου 2020. Ανακτήθηκε στις 13 Αυγούστου 2020.
45. 1 2  «The NBA Players Who Have Won The Most MVP Awards: Kareem Abdul-Jabbar Is The Ultimate Leader With 6 Trophies». Ανακτήθηκε στις 9 Σεπτεμβρίου 2022.
46. 1 2  «The NBA Players Who Have Won The Most Finals MVP Awards: Michael Jordan Is The Real GOAT With 6 Trophies». Ανακτήθηκε στις 27 Φεβρουαρίου 2023.
47. ↑  «HEAT's LeBron James Named NBA's MVP». *NBA.com*. 5 Μαΐου 2013. Ανακτήθηκε στις 27 Μαΐου 2013.
48. 1 2 3  «2013 NBA Playoffs Summary». Basketball Reference. Αρχειοθετήθηκε από το πρωτότυπο στις 1 Οκτωβρίου 2014. Ανακτήθηκε στις 26 Μαΐου 2013.
49. ↑  «LeBron James' layup as time expires in OT lifts Heat past Pacers». *ESPN.com*. 22 Μαΐου 2013. .
50. ↑  Pelton, Kevin. «What's wrong with LeBron James?». ESPN Insider. Ανακτήθηκε στις 29 Ιουνίου 2013.
51. ↑  «Ray Allen's late 3 forces OT, Heat edge Spurs to force Game 7». ESPN. Ανακτήθηκε στις 22 Ιουνίου 2013.
52. ↑  «LeBron James named Finals MVP». *ESPN*. 20 Ιουνίου 2013. Ανακτήθηκε στις 21 Ιουνίου 2013.
53. ↑  «2013 NBA Finals Composite Box Score». Basketball Reference. Αρχειοθετήθηκε από το πρωτότυπο στις 16 Ιουλίου 2015. Ανακτήθηκε στις 22 Ιουνίου 2013.
54. ↑  «The Highest Scoring Season For Michael Jordan, LeBron James, Kobe Bryant, And Other NBA Greats» (στα Αγγλικά). Αρχειοθετήθηκε από το πρωτότυπο στις 25 Νοεμβρίου 2023. Ανακτήθηκε στις 25 Νοεμβρίου 2023.
55. ↑  «This Date in the NBA: March». Αρχειοθετήθηκε από το πρωτότυπο στις 10 Νοεμβρίου 2021. Ανακτήθηκε στις 10 Νοεμβρίου 2021.
56. ↑  «NBA Players With The Most 60-Point Games: Wilt Chamberlain Scored More Than Kobe Bryant, Michael Jordan, James Harden, And Damian Lillard Combined». Ανακτήθηκε στις 28 Μαρτίου 2023.
57. ↑  «Season Review: 2013-14». Ανακτήθηκε στις 25 Σεπτεμβρίου 2021.
58. ↑  «Όταν ο ΛεΜπρον "έσκισε" το πλάνο του Μπλατ και χάρισε τη νίκη στους Καβαλίερς». Ανακτήθηκε στις 25 Σεπτεμβρίου 2021.
59. ↑  «Τι γίνεται όταν οι πρωταθλητές κάνουν 73-9; Πανηγυρίζει ο ΛεΜπρον!». Ανακτήθηκε στις 25 Σεπτεμβρίου 2021.
60. ↑  «From LeBron's block to Jordan's 41: the greatest NBA finals MVPs». Αρχειοθετήθηκε από το πρωτότυπο στις 10 Ιανουαρίου 2023. Ανακτήθηκε στις 10 Ιανουαρίου 2023.
61. ↑  «Season Review: 2016-17». Ανακτήθηκε στις 25 Σεπτεμβρίου 2021.
62. ↑  «NBA : LeBron James passes Michael Jordan to become NBA's all-time playoff scoring leader». Ανακτήθηκε στις 17 Ιανουαρίου 2023.
63. ↑  «List of players selected for the first, second and third All-NBA Team throughout league history». Αρχειοθετήθηκε από το πρωτότυπο στις 20 Μαρτίου 2023. Ανακτήθηκε στις 20 Μαρτίου 2023.
64. ↑  «Wilt Chamberlain Holds The 56-Year Record For The Most Combined Points, Rebounds, And Assists Per Game In A Single Playoff Run». Αρχειοθετήθηκε από το πρωτότυπο στις 23 Ιουνίου 2023. Ανακτήθηκε στις 23 Ιουνίου 2023.
65. ↑  «Η «βόμβα» έσκασε: «Ο Λεμπρόν στους Λέικερς για 4 χρόνια» (pic)». *www.gazzetta.gr*. Ανακτήθηκε στις 30 Δεκεμβρίου 2019.
66. ↑  «With LeBron back, Lakers outlast Clippers in OT 123-120». Ανακτήθηκε στις 9 Απριλίου 2022.
67. ↑  «Ο Λεμπρόν Τζέιμς ξεπέρασε σε πόντους τον Μάικλ Τζόρνταν». *ProtoThema*. 7 Μαρτίου 2019. Ανακτήθηκε στις 30 Δεκεμβρίου 2019.
68. ↑  «Most Americans think Michael Jordan is the 'GOAT' over LeBron James, and it's not even close». Ανακτήθηκε στις 19 Ιουνίου 2023.
69. ↑  «ΛεΜπρόν Τζέιμς: Ο κορυφαίος αθλητής της δεκαετίας!». *Eurohoops*. 30 Δεκεμβρίου 2019. Ανακτήθηκε στις 30 Δεκεμβρίου 2019.
70. ↑  «NBA: Οι παίκτες με τις περισσότερες νίκες τη δεκαετία 2010 – 2019!». Ανακτήθηκε στις 25 Σεπτεμβρίου 2021.
71. ↑  «Ιστορικός ΛεΜπρον: Ξεπέρασε τον Κόμπι και έγινε ο τρίτος κορυφαίος σκόρερ! (videos)». *Eurohoops*. 26 Ιανουαρίου 2020. Ανακτήθηκε στις 31 Ιανουαρίου 2020.
72. ↑  «ΝΒΑ: Έγραψε ιστορία ο Λεμπρόν Τζέιμς». Ανακτήθηκε στις 20 Σεπτεμβρίου 2021.
73. ↑  «2019-20 NBA Leaders». Αρχειοθετήθηκε από το πρωτότυπο στις 16 Σεπτεμβρίου 2021. Ανακτήθηκε στις 25 Σεπτεμβρίου 2021.
74. ↑  «Μοναδικός Λεμπρόν Τζέιμς, στο Νο1 με τις περισσότερες νίκες στα πλέι οφ του ΝΒΑ (pics)». *SDNA*. 9 Σεπτεμβρίου 2020. Ανακτήθηκε στις 12 Σεπτεμβρίου 2020.
75. ↑  «Λεμπρόν Τζέιμς: Έγραψε ιστορία με τις περισσότερες επιλογές στις πεντάδες του ΝΒΑ!». *www.gazzetta.gr*. Ανακτήθηκε στις 17 Σεπτεμβρίου 2020.
76. ↑  «Χιτ – Λέικερς 93-106: Ο "βασιλιάς" ΛεΜπρόν έφερε πίσω το πρωτάθλημα στο Λ.Α.! (videos)». *Eurohoops*. 12 Οκτωβρίου 2020. Ανακτήθηκε στις 12 Οκτωβρίου 2020.
77. ↑  «ΛεΜπρόν Τζέιμς: Τέταρτο πρωτάθλημα, τέταρτο MVP Τελικών και ΜΥΘΙΚΟ ρεκόρ!». *Eurohoops*. 12 Οκτωβρίου 2020. Ανακτήθηκε στις 12 Οκτωβρίου 2020.
78. ↑  «ΛεΜπρόν: Ο μόνος που αναδείχθηκε MVP τελικών με τρεις διαφορετικές ομάδες». *www.gazzetta.gr*. Ανακτήθηκε στις 12 Οκτωβρίου 2020.
79. ↑  «LEBRON JAMES MAKES FINALS MVP HISTORY IN 2020». Ανακτήθηκε στις 19 Οκτωβρίου 2022.
80. ↑  «ΛεΜπρόν Τζέιμς: Ο «Βασιλιάς» έφτασε τα 1.000 συνεχόμενα παιχνίδια με 10+ πόντους». Ανακτήθηκε στις 19 Οκτωβρίου 2022.
81. ↑  «Πρώτος παίκτης στην ιστορία με +10 πόντους σε 1000 σερί αγώνες ο ΛεΜπρόν». Ανακτήθηκε στις 19 Οκτωβρίου 2022.
82. ↑  «Λέικερς - Σανς 100-113: Ο τεράστιος Μπούκερ έστειλε... διακοπές τους πρωταθλητές! (vid) | Gazzetta». *www.gazzetta.gr*. Ανακτήθηκε στις 21 Ιουνίου 2021.
83. ↑  «ΛεΜπρόν Τζέιμς: Πρώτος αποκλεισμός καριέρας σε πρώτο γύρο πλέι οφ!». Ανακτήθηκε στις 25 Σεπτεμβρίου 2021.
84. ↑  «Ο ΛεΜπρόν γύρισε, οι Λέικερς τα… έκαναν μαντάρα με τους Κινγκς». Ανακτήθηκε στις 25 Σεπτεμβρίου 2021.
85. ↑  «2020-21 All-NBA Teams: LeBron James makes cut for record 17th time; Bradley Beal among two first-time honorees». *CBSSports.com* (στα Αγγλικά). Ανακτήθηκε στις 21 Ιουνίου 2021.
86. ↑  «ΛεΜπρόν: Αφήνει το «23» και επιστρέφει στο Νο.6 (pic) | Gazzetta». *www.gazzetta.gr*. Ανακτήθηκε στις 21 Ιουνίου 2021.
87. ↑  «LeBron James turnovers 2020-21». Ανακτήθηκε στις 25 Σεπτεμβρίου 2022.
88. ↑  «20 NBA Players With The Most Turnovers In NBA History». Ανακτήθηκε στις 22 Σεπτεμβρίου 2022.
89. ↑  «NBA: Ο ΛεΜπρόν Τζέιμς έγινε ο 3ος παίκτης με +35.000 πόντους και +10.000 ριμπάουντ στην ιστορία». Ανακτήθηκε στις 17 Ιανουαρίου 2023.
90. 1 2  «LeBron James becomes the only member of the 30K-10K-10K club». Ανακτήθηκε στις 17 Ιανουαρίου 2023.
91. ↑  «Ο ΛεΜπρόν έγινε ο πρώτος σκόρερ όλων των εποχών σε πόντους regular seasons και playoffs». Ανακτήθηκε στις 28 Ιανουαρίου 2023.
92. ↑  «LeBron James breaks NBA combined points record, but Lakers lose to Warriors». Ανακτήθηκε στις 28 Ιανουαρίου 2022.
93. ↑  «Οι Σανς "κατάπιαν" 140-111 τους Λέικερς». Αρχειοθετήθηκε από το πρωτότυπο στις 17 Ιανουαρίου 2023. Ανακτήθηκε στις 17 Ιανουαρίου 2023.
94. ↑  «ΛεΜπρον Τζέιμς: Το μοναδικό του επίτευγμα στην ιστορία του ΝΒΑ». Αρχειοθετήθηκε από το πρωτότυπο στις 17 Ιανουαρίου 2023. Ανακτήθηκε στις 17 Ιανουαρίου 2023.
95. ↑  «Lakers: LeBron James Officially Leads All Players in All-Star Voting». Ανακτήθηκε στις 19 Οκτωβρίου 2022.
96. ↑  «Biggest Winners and Losers from 2022 NBA All-Star Weekend». Ανακτήθηκε στις 19 Οκτωβρίου 2022.
97. ↑  «ΛεΜπρόν Τζέιμς: Το καλάθι που έγραψε ιστορία κι άφησε πίσω του τον Μαλόουν». Ανακτήθηκε στις 20 Μαρτίου 2022.
98. ↑  «NBA, ΛεΜπρόν: "Το κάνω για την οικογένειά μου, την πόλη και τους φίλους μου"». Ανακτήθηκε στις 20 Μαρτίου 2022.
99. ↑  «Lakers Sign LeBron James to Contract Extension». Ανακτήθηκε στις 8 Ιανουαρίου 2023.
100. ↑  «Ο ΛεΜπρον θα γίνει ο "κύριος 38.388" εναντίον του Γιάννη». Ανακτήθηκε στις 8 Ιανουαρίου 2023.
101. ↑  «LeBron James puts the onus on himself to score in Anthony Davis' absence». Ανακτήθηκε στις 8 Ιανουαρίου 2023.
102. ↑  «NBA, Λέικερς - Ρόκετς 140-132: Προσωπική παράσταση 48 πόντων από τον showman Λεμπρόν, ακόμη πιο κοντά στο απόλυτο ρεκόρ». Ανακτήθηκε στις 17 Ιανουαρίου 2023.
103. ↑  «How the NBA scoring record evolved from Wilt to Kareem to LeBron». Αρχειοθετήθηκε από το πρωτότυπο στις 29 Μαρτίου 2023. Ανακτήθηκε στις 29 Μαρτίου 2023.
104. ↑  «LeBron James breaks NBA's all-time scoring record». Αρχειοθετήθηκε από το πρωτότυπο στις 16 Φεβρουαρίου 2023. Ανακτήθηκε στις 16 Φεβρουαρίου 2023.
105. ↑  «ΛεΜπρόν Τζέιμς: Ο βασιλιάς του NBA στον θρόνο του πρώτου σκόρερ». Αρχειοθετήθηκε από το πρωτότυπο στις 12 Φεβρουαρίου 2023. Ανακτήθηκε στις 12 Φεβρουαρίου 2023.
106. ↑  «LeBron James Is Not The Greatest Scorer Of All Time: Facts And Stats Show The Real Truth». Αρχειοθετήθηκε από το πρωτότυπο στις 12 Φεβρουαρίου 2023. Ανακτήθηκε στις 12 Φεβρουαρίου 2023.
107. ↑  «NBA: Ο ΛεΜπρόν έγραψε ιστορία, οι Θάντερ πήραν την νίκη με 133-130 επί των Λέικερς μέσα στο Λ.Α». Ανακτήθηκε στις 8 Φεβρουαρίου 2023.
108. ↑  «ΕΞΑΛΛΟΣ Ο ΠΡΟΠΟΝΗΤΗΣ ΤΩΝ ΛΕΪΚΕΡΣ: «ΚΑΠΟΙΟΙ ΑΝΤΙ ΝΑ ΠΑΙΞΟΥΝ ΦΥΣΙΟΛΟΓΙΚΑ, ΣΚΕΦΤΟΝΤΑΝ ΤΟ ΡΕΚΟΡ ΤΟΥ ΛΕΜΠΡΟΝ!»». Ανακτήθηκε στις 11 Φεβρουαρίου 2023.
109. ↑  «How Many Times Has the U.S. Won Men's Basketball Gold at the Olympics?». Ανακτήθηκε στις 10 Νοεμβρίου 2021.
110. ↑  «*The New York Times* : After Sitting in 2004, Ready to Stand and Deliver». Ανακτήθηκε στις 29 Δεκεμβρίου 2023.
111. ↑  «Jordan and LeBron: Who was better in the USA shirt?». Αρχειοθετήθηκε από το πρωτότυπο στις 3 Μαΐου 2020. Ανακτήθηκε στις 3 Μαΐου 2020.
112. ↑  «Ελλάδα – ΗΠΑ: 101 – 95! Το μεγαλύτερο μεσημέρι της ζωής μας». Ανακτήθηκε στις 2 Μαΐου 2021.
113. ↑  «Όταν ο πίνακας έγραφε Ελλάδα-ΗΠΑ 101-95. Ήταν "το μεγαλύτερο σοκ στο Μουντομπάσκετ" της Ιαπωνίας. Το συρτάκι των παικτών στο γήπεδο και τα γλέντια στους δρόμους». Ανακτήθηκε στις 10 Νοεμβρίου 2021.
114. ↑  «2006 FIBA World Championships : LeBron James». Ανακτήθηκε στις 30 Δεκεμβρίου 2023.

Βιβλιογραφία
------------

* Ryan Jones: *King James. Believe The Hype. The LeBron James Story.* St. Martin's Press, New York 2003. ISBN 0-312-32229-1.
* Jan Hieronimi: *König unter Königen.*. In: *Five* 1, 2003, S. 32-36.
* Ders.: *The Takeover.* In: *Five* 9, 2004, S. 28-33.
* Ders.: *Das Spiel des Königs.* In: *Five* 25, 2006, S. 32-37.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **ΛεΜπρόν Τζέιμς** |

* Επίσημος ιστότοπος
* LEBRON HAS BROKEN KAREEM’S RECORD - Αφιέρωμα στο ρεκόρ πόντων - Αγγλικά
* Κατάλαβες τώρα μικρέ ποιος είναι ο Τζόρνταν;

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 53530499
* LCCN: n2003099514
* ISNI: 0000 0000 3382 3012
* GND: 124558605X
* SUDOC: 234500131
* BNF: cb178018766 (data)
* MusicBrainz: 7d6308c5-7412-4afe-879f-181c7827744d
* NKC: xx0303988
* BNE: XX4613027

 |

 |